Loretta Young

Loretta Young (1913ko urtarrilaren 6a; 2000ko abuztuaren 12a) Ameriketako Estatu Batuetako aktorea izan zen. 1947an Oscar saria irabazi zuen, Emakumezko aktore onenarena hain zuzen.

Gretchen Young, benetako izenez, Salt Lake Cityn, Utahn, jaio zen. Hiru urte besterik ez zuenean familia Hollywoodera joan zen bizitzera. Txikitatik ekin zion zineman lan egiteari, ahizpek egin zuten legez (Polly Ann Young eta Elizabet Jane Young). Hiruretan Loretta nabarmendu zen eta hainbat film egin zituen umetan eta nerabetan.

Heldutakoan, ekoizpen askotan hartu zuen parte; urtean zazpi-zortzi lanetan aritzen zen neke handirik gabe. 1947an Emakumezko aktore onenaren Oscar saria jaso zuen The Farmer's Daughter ekoizpenean egindako lanagatik. Urte berean Cary Grant eta David Niven izan zituen lagun The Bishop's Wife delakoan. 1949an ostera ere Oscar sarietarako izendapena jaso zuen Come to the Stable filmagatik; orduan Olivia de Havillandek lortu zuen Oscarra. 1953an zineman lan egiteari laga zion eta telebistari ekin zion, eta The Loretta Young Show arrakasta handiko saila bilakatu zen urte luzetan, hiru Emmy sari jasotakoa.
Txutxumutxuetarako aukera ere eskaini zuen Lorettak 1935ean Clark Gablerekin elkartu zenean, The Call of the Wild filma egiten ari zirenean. Gable gizon ezkondua zen eta Loretta, ezustean, haurdun gelditu zen. Orduko giroak behartuta-edo, Lorettak haurdunaldiak iraun zuen bitartean "bidaiatzeari" ekin zion. Etxera bueltan "adoptatutako umea" zekarrela azaldu zuen.

Loretta Young 2000ko abuztuaren 12an hil egin zen, obarioetako minbiziak jota.

Filmografia

Kanpo estekak 

  Loretta Young irrati-emankizun batean entzuteko aukera ("Jezebel", 1950). Bestelako grabaketak ere badira tartean.
  Argazkiak eta bibliografia.

Salt Lake Cityko jendea
Ameriketako Estatu Batuetako katolikoak
Minbiziak hildakoak
Ameriketako Estatu Batuetako emakume aktoreak